ประกันปรับโฆษณากรมธรรม์ผู้สูงวัย
ประกันชีวิตยอมปรับข้อความโฆษณาป้องกันความเข้าใจผิด เพิ่มเสียชีวิต 2 ปีแรก คืนเบี้ยบวกส่วนเพิ่ม
29 ส.ค. 2558

ประกันชีวิตยอมปรับข้อความโฆษณาป้องกันความเข้าใจผิด เพิ่มเสียชีวิต 2 ปีแรก คืนเบี้ยบวกส่วนเพิ่ม
นายประเวช องอาจสิทธิกุล เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า เมื่อวันที่ 28 ส.ค.ที่ผ่านมา คปภ.ได้หารือกับสมาคมประกันชีวิตไทย ถึงข้อความโฆษณาประกันชีวิตสำหรับผู้สูงวัยผ่านโทรทัศน์ที่ทำให้ประชาชนเข้าใจผิด โดยทางสมาคมประกันชีวิตไทยจะทำการเพิ่มความชัดเจนในการทำโฆษณาประชาสัมพันธ์เพื่อจะได้ไม่ทำให้เข้าใจผิด
“ขั้นตอนการปรับปรุงแก้ไข ภายในสัปดาห์หน้าบริษัทประกันชีวิตจะเริ่มหยุดโฆษณาทางทีวี หรือถอนโฆษณาชุดปัจจุบันออกไป เพื่อนำไปทำใหม่ แล้วนำกลับมาทำการโฆษณาใหม่ เพราะแต่ละบริษัทมีการซื้อเวลาโฆษณาไว้แล้ว แต่การถอนจะเร็วหรือช้าขึ้นอยู่กับความพร้อมของแต่ละบริษัท” นายประเวช กล่าว
นายสาระ ล่ำซำ นายกสมาคมประกันชีวิตไทย กล่าวว่า ในการโฆษณาขายทางโทรทัศน์ จะดำเนินการปรับถ้อยคำการโฆษณาให้มีความชัดเจนมากยิ่งขึ้น โดยมีเสียงและข้อความปรากฏที่ชัดเจน เช่น กรณีเสียชีวิตภายใน 2 ปีแรก จะได้รับจำนวนเงินเท่ากับเบี้ยประกันภัยที่ชำระมาแล้วบวกผลตอบแทนในอัตราประมาณ 2-5% (แล้วแต่แบบประกันภัยของแต่ละบริษัท) 
ทั้งนี้ ในการเสนอขาย พนักงานขายจะต้องแจ้งรายละเอียดตามข้อความข้างต้น รวมทั้งข้อกำหนดเงื่อนไขและข้อยกเว้นของกรมธรรม์ประกันภัยให้ลูกค้าทราบและเข้าใจ โดยพนักงานขายจะต้องปฏิบัติตามบทสนทนาการขายทางโทรศัพท์ที่บริษัทได้พัฒนาตามแนวทางของสำนักงาน คปภ.อย่างเคร่งครัด ในรายที่มีการตกลงซื้อกรมธรรม์ประกันภัย บริษัทจะมีการตรวจสอบการสนทนาว่าเป็นไปตามบทสนทนาหรือไม่
นอกจากนี้ ภายใน 7 วันนับแต่วันที่ ส่งมอบกรมธรรม์ให้แก่ผู้เอาประกันภัย บริษัทจะต้องโทรศัพท์ไปขอคำยืนยันจากผู้เอาประกันภัยอีกครั้งหนึ่ง โดยจะต้องมีรายละเอียดข้างต้น พร้อมทั้งแจ้งสิทธิว่าผู้เอาประกันภัยสามารถขอยกเลิกกรมธรรม์ประกันภัยได้ ภายใน 30 วัน หากรายละเอียดในกรมธรรม์ประกันภัยที่ได้รับไม่ตรงกับความต้องการ กรณีซื้อทางโทรศัพท์ หรือขอยกเลิกภายใน 15 วัน กรณีซื้อผ่านตัวแทนประกันชีวิต